Fylgi við Sjálfstæðisflokkinn dalar lítillega frá kosningunum og Píratar bæta aðeins við sig, samkvæmt Þjóðarpúlsi Gallups. Miðflokkurinn kæmi ekki manni að.
Breytingar á fylgi flokkanna eru óverulegar frá alþingiskosningunum 25. september. Sjálfstæðisflokkurinn mælist með 23% fylgi, en fékk 24,4% í kosningunum. Fylgi Framsóknarflokksins er svo til óbreytt í 17% og fylgi Vinstri grænna sömuleiðis í 13%. Píratar bæta aðeins við sig fylgi frá kosningunum, þeir fengu 8,6% í kosningunum, en mælast nú með tæplega 12%. Samfylkingin mælist með tæplega 11% og Viðreisn með rúmlega 8%, svipað fylgi og Flokkur fólksins. Sósíalistaflokkur Íslands mælist með 4,4% fylgi, svipað og í kosningunum og Miðflokkurinn með 3,8% og kæmi ekki manni að, en í kosningunum fékk Miðflokkurinn fimm og hálft prósent. Einnig var spurt um fylgi við ríkisstjórnina og mælist það 60%, en í október mældist það 62%. Könnunin var netkönnun og gerð fyrsta til þrítugasta nóvember. Heildarúrtakið var tíu þúsund manns, handahófsvalið úr viðhorfshópi Gallups, og var þátttökuhlutfallið 51%.